ຈີນຮຽກຮ້ອງໃຫ້ໄຂ ການເຈລະຈານີວເຄລຍ ກັບເກົາຫລີເໜືອຄືນ
ລມຕ ​ຕ່າງປະ​ເທດ​ຈີນ Yang Jiechi ໄດ້ທໍາການຮຽກຮ້ອງດັ່ງກ່າວ ຢູ່ໃນ​ກອງ​ປະຊຸມ​ສໍາ​ມະ​ນາ​ ກ່ຽວ​ກັບ​ການ​ເຈລະຈາ​ກັບ​ເກົາຫລີ​ເໜືອ​.
ນັກການທູດລະດັບສູງສຸດຂອງຈີນໄດ້ຮຽກຮ້ອງໃນວັນຈັນມື້ນີ້ ໃຫ້ໄຂການເຈລະຈາກັນຄືນ ກ່ຽວກັບເລື້ອງການລົດກໍາລັງອາວຸດນີວເຄລຍ ທີ່ໄດ້ຕົກຢູ່ໃນສະພາບບໍ່ໄປບໍ່ມາກັບເກົາຫລີ ເໜືອນັ້ນ ໃນການຖະແຫລງຕໍ່ກອງປະຊຸມສໍາມະນາກ່ຽວກັບການເຈລະຈາກັບເກົາຫລີເໜືອ ທີ່ກຸງປັກ ກິງນັ້ນ ລັດຖະມົນຕີຕ່າງປະເທດຈີນ ທ່ານ Yang Jiechi ກ່າວຕໍ່ພວກນັກການທູດແລະ ນັກວິຊາການໃນກອງປະຊຸມວ່າ ຈີນດີໃຈທີ່ໄດ້ເຫັນມີການພົວພັນກັນໃນທາງບວກໃນບັນດາ 6 ພັກຝ່າຍທີ່ພົວພັນກັບການເຈລະຈາດັ່ງກ່າວ ເກົາຫລີໃຕ້ໄດ້ປະກາດໃຫ້ຮູ້ໃນວັນອາທິດວານນີ້ວ່າ ທ່ານ Wi Sung-lac ເຈົ້າໜ້າທີ່ ເຈລະຈາດ້ານນີວເຄລຍຂອງຕົນ ຈະພົບປະກັນໃນກຸງປັກກິງໃນວັນພຸດສັບປະດານີ້ກັບ ທ່ານ Ri Yong-ho ຄູ່ຕໍາແໜ່ງຈາກເກົາຫລີເໜືອ ຊຶ່ງຈະເປັນການພົບປະເຈລະຈາກັນ ເທື່ອທໍາອິດຂອງເຂົາເຈົ້າ ນັບແຕ່ໄດ້ທໍາການພົບປະກັນຢູ່ຂ້າງນອກກອງປະຊຸມປະຈໍາ ພາກພື້ນບັ້ນນຶ່ງທີ່ອິນໂດເນເຊຍໃນເດືອນກໍລະກົດຜ່ານມາ ພ້ອມກັນນີ້ ທ່ານ Yang ໄດ້ຮຽກຮ້ອງໄປຍັງທຸກພັກຝ່າຍໃນການເຈລະຈາ ໃຫ້ສວາຍເອົາ ໂອກາດນີ້ ຮື້ຟື້ນການເຈລະຈາກັນຄືນໃໝ່ ຊຶ່ງທ່ານກ່າວຕໍ່ໄປວ່າ ການຂາດຄວາມໄວ້ວາງ ໃຈກັນແລະກັນລະຫວ່າງສອງເກົາຫລີໄດ້ຂັດຂວາງການພັດທະນາໃນທົ່ວເຂດເອເຊຍເໜືອ